Stenstrup: En sølvpapirshat med fløjl på, tøj med sølvtrådsvævet stof og et nyt lag strålebeskyttende maling på kontoret.

Det har menighedsrådet i Stenstrup-Lunde Kirker betalt for at beskytte Stenstrup Kirkes organist, Christina Funch Mellgren, som angiveligt lider af overfølsomhed for elektromagnetiske stråler, som kommer fra mobiltelefoner og trådløse netværk.

Det har kostet 30.000 kroner fra folkekirkens kasse, selvom sygdommen ikke er anerkendt af Sundhedsstyrelsen.

Menighedsrådsformand Alice Top-Rasmussen er dog ikke i tvivl om, at menighedsrådet har gjort det rigtige.

- Når vi er tilfreds med medarbejdere, vil vi gerne holde på dem, så vi har sørget for malerarbejde, tøj og andet, der var nødvendigt for at gøre forholdene så gode som muligt, så vores organist fungerer. Og det gør hun, siger Alice Top-Rasmussen til Fyns Amts Avis.